આજે ગૃહમાં ખાનગી યુનિવર્સિટી સુધારા વિધેયક ચર્ચા અને મંજૂરી માટે રજૂ કરવામાં આવ્યું હતું જેમાં વધુ ચાર યુનિવર્સિટીને ખાનગી યુનિવર્સિટી તરીકે સમાવવા રજૂઆત કરાઇ હતી. જેમાં અમદાવાદની એક, ગાંધીનગરની બે અને સુરતની એક યુનિવર્સિટીનો સમાવેશ થાય છે. ઇન્દ્રશીલ યુનિવર્સિટી ધોલેરા, સ્વર્ણિમ સ્ટાર્ટઅપ એન્ડ ઇનોવેશન યુનિવર્સિટી ભોયણ ગાંધીનગર, કર્ણાવતી યુનિવર્સિટી ઉવારસદ, ગાંધીનગર અને પી.પી.સવાણી યુનિવર્સિટી કોસંબા-સુરતને ખાનગી યુનિવર્સિટી તરીકે જાહેર કરવા સુધારા વિધેયક બિલ શિક્ષણ પ્રધાન ભૂપેન્દ્રસિંહ ચૂડાસમાએ ગૃહમાં રજૂ કર્યું હતું. હાલ અમદાવાદ જિલ્લામાં આઠ યુનિવર્સિટી સહિત અન્ય જિલ્લામાં કાર્યરત કુલ ર૧ ખાનગી યુનિવર્સિટી કાર્યરત છે.